Gunnsteinn Ólafsson sést hér lengst til hægri . visir / gva „ Ég var ekki inn á vinnusvæðinu og öll fyrirmæli sem gefin voru af lögreglu sneru að vinnusvæðinu , “ sagði Gunnsteinn Ólafson við aðalmeðferð dómsmálsins vegna mótmælanna í Gálgahrauni . Þá sagði Gunnsteinn að hann kannaðist ekki við að lögregla hafi beint tilmælum til sín . Aðalmeðferð í málinu hófst í morgun í Héraðsdómi Reykjaness . Níu manns voru ákærð vegna mótmælanna sem fram fóru 21. október í fyrra . Þar sem fjöldi ákærðra og vitna er svo mikill er um mikið púsluspil að ræða . Verjendum hefur hingað til verið margrætt um að samskiptum þeirra við ákæruvaldið um uppröðun ákærðra og vitna hafi verið ábótavant . Of fá sæti eru í dómsalnum , sem er þéttsetinn , svo margir áhugsamir þurfa að bíða fyrir utan . Áætlað er réttarhöldin muni standa yfir til klukkan fimm í dag . Í skýrslu lögreglu segir að Gunnsteinn hafi hlaupið fram fyrir gröfu sem notuð var við vegavinnu í hrauninu . „ Þetta var jarðýta , “ sagði Gunnsteinn . Hann sagðist hafa gengið yfir farveg ýtunnar , langt fram fyrir hana , og ekki heft för hennar . Eftir það hafi hann verið handtekinn . „ Það er ekki rétt að kalla þetta handtöku , þetta var einfaldlega líkamleg árás , sem ég varð fyrir , “ sagði Gunnsteinn . Hann tók einnnig fram að hann hefði ekki sýnt neinn mótþróa . „ Ég var á göngu fyrir utan svæðið þegar hópur lögreglumanna þyrptist að mér . Ég sýndi engan mótþróa en þeir þröngvuðu höndum mínum aftur fyrir bak . Það sem verra er , þeir tóku fram plastbönd til að herða að höndum mínum . “ Gunnsteinn sagðist vera tónlistarmaður og sagðist hann þora að fullyrða að hann væri þekktur sem slíkur . „ Þeir ætluðu að herða plastbönd að höndum mínum , að höndum listamannsins . Það eina sem listamaðurinn hefur eru hendurnar , “ sagði Gunnsteinn . Hann hafði áhyggjur af því hve ungur lögreglumaðurinn væri og taldi að með reynsluleysi gæti hann slasað hann á höndunum . „ Ég bað hann um að herða ekki of hart , en hann varð ekki við því . “ Gunnsteinn segir að rektor listaháskólans , þar sem hann kennir , hafi séð aðfarirnar og reynt að grípa inni . Honum hafi þó verið haldið í burtu . „ Það sem er einkennilegast er að lögreglumennirnir sem fylgdu mér neyddu mig inn fyrir bannsvæðið sem ég ætlaði ekki inn á . Mér var aldrei tilkynnt að ég væri handtekinn . Þeir þyrptust að mér og fóru með mig í áttina að lögreglubíl sem var langt í burtu . “ Gunnsteinn var færður í fangaklefa eftir handtökuna . „ Maður skyldi halda að þegar bönd eru hert að höndum listamanns skyldi ekið með hann á sjúkrahús , “ sagði Gunnsteinn . Þess í stað hafi hann verið færður í fangaklefa og hann látinn dúsa þar . Lögreglumaður segir aftur á móti að Gunnsteinn hafi rifið niður borða og hlaupið í veg fyrir gröfuna . Því hafi ákvörðun verið tekin um að handtaka hann . Ein þeirra ákærðu er 71 árs gömul kona sem sat í hrauninu með kaffibrúsann sinn af hugsjón . " Maður hlýtur að velta því fyrir sér hver situr á toppnum , “ segir Skúli Bjarnason , lögmaður fjögurra ákærðu .